ไฟแนนทูเดย์
โดย...ภูคา
10 ก.ค. 2558

โดย...ภูคา
...บรรษัทประกันสินเชื่ออุตสาหกรรมขนาดย่อม (บสย.) เปิดรับสมัครเอ็มดีใหม่ แทนวัลลภ เตชะไพบูลย์ กรรมการและผู้จัดการทั่วไป บสย. โดยกำหนดคุณสมบัติต้องมีประสบการณ์ด้านเศรษฐกิจ การเงิน การคลัง ไม่น้อยกว่า 10 ปี เป็นผู้บริหารไม่ต่ำกว่ารองผู้บริหารสูงสุดในองค์กรที่มีสินทรัพย์ไม่น้อยกว่า 3,000 ล้านบาท หรือกรณีที่เป็นองค์กรรับจ้างบริหารสินทรัพย์ต้องมีสินทรัพย์ที่บริหารไม่น้อยกว่า 1 หมื่นล้านบาท และมีรายได้ไม่น้อยกว่า 100 ล้านบาท เปิดยื่นเอกสารรับสมัคร 2-29 ก.ค.นี้
ล่าสุด ได้ข่าวว่ามีฟากทางการเมืองอยากผลักดันคนในบอร์ดเอง ที่มีอักษรย่อว่า “น.” เข้ามาร่วมเป็นตัวเต็งในการชิงตำแหน่งเอ็มดีรอบนี้ด้วย
...ด้านธนาคารอาคารสงเคราะห์ (ธอส.) ก็ถูกจับตาเพราะต้องเตรียมสรรหาเอ็มดีใหม่ก่อนสิ้นปี 2558 นี้เช่นกัน ได้ข่าวว่ามีทั้งคนในและคนนอกที่สนใจตำแหน่งนี้ แต่ข่าวล่ามาแรงแจ้งว่า พวกที่ออกตัวแรงม้าตีนต้น อาจจะเป็นแค่ตัวหลอก เพราะมีม้ามืดของจริงเข้าวิน งานนี้จึงต้องจับตาลุ้นกันต่อไป
แต่ที่แน่ๆ คนที่จะเข้มาเป็นเอ็มดี ธอส.คนใหม่ มีภาระหนักอึ้งที่ต้องเข้ามาสางคือ เรื่องคอร์แบงก์กิ้งเจ้าปัญหา (Core Banking) เพราะตอนนี้ยังไม่มีใครกล้าเซ็นจัดซื้อจัดจ้างระบบใหม่ แทนของเก่ายังมีปัญหาอยู่เนืองๆ
...ขอแสดงความยินดีกับมติคณะรัฐมนตรี ที่แต่งตั้ง สุวิชญ โรจนวานิช ขึ้นเป็นผู้อำนวยการสำนักงานบริหารหนี้สาธารณะ (สบน.) และ ลวรณ แสงสนิท จากรองผู้อำนวยการสำนักงานเศรษฐกิจการคลัง (สศค.) ขึ้นเป็นที่ปรึกษาด้านเศรษฐกิจการเงิน (เศรษฐกรทรงคุณวุฒิ) สศค. โดยให้มีผลตั้งแต่วันที่ 28 ม.ค. และ เอด วิบูลย์เจริญ จากรองผู้อำนวยการ สบน. เป็นที่ปรึกษาด้านหนี้สาธารณะ (เศรษฐกรทรงคุณวุฒิ) สบน. ให้มีผลตั้งแต่วันที่ 3 ก.พ.
มติที่ประชุม ครม. ยังแต่งตั้งให้ ชุณหจิต สังข์ใหม่ รองอธิบดีกรมบัญชีกลาง ขึ้นเป็นที่ปรึกษาด้านพัฒนาระบบการเงินการคลัง (นักวิชาการคลังทรงคุณวุฒิ) กรมบัญชีกลาง ตั้งแต่วันที่ 5 ก.พ. และให้ พิทักษ์ ดิเรกสุนทร ผู้อำนวยการสำนักบริหารที่ราชพัสดุ กรุงเทพมหานคร กรมธนารักษ์ เป็นที่ปรึกษาด้านพัฒนาอสังหาริมทรัพย์ (นักวิเคราะห์นโยบายและแผนทรงคุณวุฒิ) กรมธนารักษ์ ตั้งแต่วันที่ 28 เม.ย.ที่ผ่านมา